Скриха звезда на НБА за мач в страх от политическо убийство | Корнер.dir.bg
Скриха звезда на НБА за мач в страх от политическо убийство
Яростният противник на Ердоган - Енес Кантер, ще остане в Ню Йорк
08:46 | 6 януари 2019 | Редактор : Динко Гоцев 4 3217 Снимка: Getty Images/Guliver Photos
Баскетболистът на Ню Йорк Никс Енес Кантер ще пропусне шоуто срещу Вашингтон Уизардс на 17 януари в Лондон.
Един от двубоите, които НБА изнася в Европа всеки сезон, за да засили глобалния си ореол, ще мине без турския център.
"Страхувам се за живота ми - обясни роденият в Швейцария яростен противник на президента Реджеп Ердоган. - Консултирах се с хората от клуба и от НБА. Няма да пътувам за Лондон, защото има шанс да ме убият там, онзи човек е лунатик...
Ужасно е, че не мога да отида и да играя. Аз обичам баскетбола, но ще остана да тренирам тук. Ситуацията е нетърпима."
Скандалът не е нов, но се разпали с нов огън след победата на Никс над ЛА Лейкърс в събота, когато Кантер вкара 16 точки и записа 15 борби за нюйоркчани. Веднага след двубоя той обяви новината, гарнирана с поредни нападки към Ердоган.
Турският паспорт на баскетболната звезда бе обявен за невалиден от властите в Анкара, а баща му Мехмет бе издирван и се принуди да напусне страната, за да не бъде арестуван през юни миналата година.
Чакаше го затвор с 15-годишна присъда като част от заговора за преврат, по обвинение от властта в страната.
"Заради моите политически възгледи", както обяви тогава Енес. Таткото бе университетски преподавател в Турция.
Ню Йорк Никс подходи далеч по-дипломатично и обяви, че официалната причина за отсъствието на аса от пътуването до Лондон е "проблеми с визата".